ড.শেখ মকবুল ইসলাম  (জন্ম: ১ জুন ১৯৬৭) হলেন একজন ভারতীয় বাঙালি অধ্যাপক, লেখক ও গবেষক। লোককাহিনী ও লোকসাহিত্যে গবেষণার জন্য সুপরিচিত। জগন্নাথ মহাপ্রভুর প্রতি গভীর ভক্তি এবং গবেষণার জন্য তিনি প্রায় তিন দশকের বেশি সময় ধরে জগন্নাথ চর্চায় নিরলস কাজ করে চলেছেন। ২০১৫ খ্রিস্টাব্দে জগন্নাথের উপর গবেষণায় লাভ করেছেন ওড়িশার মর্যাদামণ্ডিত সর্বোচ্চ সম্মান নবকলেবর পুরস্কার এবং “কমপারেটিভ ফোকলোর - অ্যাপ্রিসিয়েটিং বেঙ্গল - ওড়িশা কালচারাল রিলেশন” বিষয়ে গবেষণার জন্য উৎকল বিশ্ববিদ্যালয়ের ডি-লিট সম্মান।  বাংলা ভাষায় লোকসংস্কৃতিবিজ্ঞান বিষয়ক তাত্ত্বিক আলোচনার অন্যতম রূপকার তিনি।  জন্ম ও শিক্ষা জীবন শেখ মকবুল ইসলামের জন্ম ১৯৬৭ খ্রিস্টাব্দের ১ জুন  পশ্চিমবঙ্গের হাওড়া জেলার বাগনানের এক দরিদ্র নিষ্ঠাবান সুফি মুসলিম পরিবারে। পিতা শেখ সাজাদ আলি ও মাতা হাজেরা খাতুন। পিতা সাজাদ আলি ছিলেন সেন্ট পলস ক্যাথিড্রাল মিশন কলেজের অফিসকর্মী। তাদের পাঁচ পুত্র ও দুই কন্যার কনিষ্ঠ হলেন মকবুল। তার বিদ্যালয়ের পাঠ শুরু হয় স্থানীয় গোদি গ্রামের এক অবৈতনিক বিদ্যালয়ে। পরে অবশ্য চলে আসেন কলকাতায়। ১৯৮৪ খ্রিস্টাব্দে সেন্ট পলস স্কুল থেকে মাধ্যমিক এবং ১৯৮৬ খ্রিস্টাব্দে সংস্কৃত কলেজিয়েট স্কুল থেকে উচ্চ মাধ্যমিক পাশ করেন। ১৯৮৯ খ্রিস্টাব্দে বাংলা ভাষা ও সাহিত্যে সম্মানিক সহ কলকাতা বিশ্ববিদ্যালয়ের স্নাতক হন স্কটিশ চার্চ কলেজ হতে। একই বিষয়ে ১৯৯১ খ্রিস্টাব্দে কলকাতা বিশ্ববিদ্যালয় থেকে এম.এ পাশ করেন। সেন্ট পল্‌স ক্যাথিড্রাল কলেজের বাংলা বিভাগের প্রাক্তন প্রধান দীনেশ খাঁ ছিলেন মকবুল ইসলামের শিক্ষক। তাঁকে তিনি 'গুরুজী' বলে সম্বোধন করতেন। মকবুল ইসলাম মাতৃভাষা বাংলা ছাড়াও ইংরাজী, হিন্দি, ওড়িয়া, অসমীয়া ভাষায় সাবলীল।বাংলা-ওড়িশার প্রবাদ-প্রবচন তথা 'বাংলা-ওড়িয়া লোকসাহিত্যের তুলনামূলক অধ্যয়ন' বিষয়ের উপর গবেষণা করে ১৯৯৭ খ্রিস্টাব্দে কলকাতা বিশ্ববিদ্যালয়ের পিএইচডি ডিগ্রি লাভ করেন।  তিনি বর্তমানে কলকাতার সেন্ট পলস্ ক্যাথিড্রাল মিশন কলেজের বাংলা সাহিত্যের অধ্যাপক ও বিভাগীয় প্রধান। এছাড়াও, কলকাতা বিশ্ববিদ্যালয়, রামকৃষ্ণ মিশন বিদ্যামন্দির এবং রামকৃষ্ণ মিশন বিবেকানন্দ বিশ্ববিদ্যালয়ের সাম্মানিক অতিথি অধ্যাপক।  গবেষণা জীবন ও জগন্নাথ চর্চা বাংলা সাহিত্যে লোকসংস্কৃতির উপর বিজ্ঞানসম্মত আলোচনা ও গবেষণার সূত্রপাত করেন মকবুল ইসলাম। কলকাতার এশিয়াটিক সোসাইটির রিসার্চ ফেলো হিসাবে গবেষণা জীবন শুরু করেন এবং পরবর্তীতে সিনিয়র রিসার্চ ফেলো হন।  গোড়ার দিকে তিনি কাজ শুরু করেন হিন্দু তথা সনাতন ধর্ম এবং ইসলাম ধর্মের তুলনামূলক বিষয় নিয়ে ৷ বিশেষত হিন্দুদের প্রাচীন ধর্মগ্রন্থ শ্রীমদ্ভাগবদ্ গীতা ও ইসলামের পবিত্র গ্রন্থ কুরআন ছিল তাঁর গবেষণার প্রথম ধাপ। খ্রিস্টানদের বাইবেলেরও বিশেষজ্ঞ তিনি।  এমনিতেই তাঁর তুলনামূলক ধর্ম চর্চার একটা অঙ্গ ছিল শ্রীজগন্নাথ চর্চা। শৈশবে  বাগনানের গ্রামে থাকাকালীন সময়ে বৈষ্ণব পরিবারের সাহচর্যে বড় হন এবং পরবর্তীতে ছাত্রাবস্থায় উত্তর কলকাতায় বসবাসকারী ওড়িশার উৎকলীয় বৈষ্ণব মানুষজনের সান্নিধ‍্যে ও তাদের সংস্কৃতি চর্চায় আকৃষ্ট হন। সেই আগ্রহ আর ভালোবাসায় জগন্নাথকে নিয়ে পড়াশোনা শুরু করেন। তথ‍্যানুসন্ধানে স্বাভাবিকভাবেই এসে পড়ে বাংলার শ্রীচৈতন‍্য মহাপ্রভু, শ্রীরামকৃষ্ণ, শ্রীল প্রভুপাদ। তাঁদের নিয়ে কাজ করতে গিয়ে তিনি উপলব্ধি করেন যে, জগন্নাথদেব বা শ্রীচৈতন‍্য শুধুমাত্র ওড়িশার পুরী বা পশ্চিমবঙ্গেই সীমাবদ্ধ নন। তাঁর প্রভাব খুঁজতে বেড়িয়েছেন থাইল্যান্ড, মায়ানমার, শ্রীলঙ্কা,  নেপালের মতো বিশ্বের একাধিক জায়গায়। পশ্চিমবঙ্গের তিনশো এবং বাংলাদেশের ৪০ টি জেলার প্রায় দেড়শো মন্দিরে গিয়েছেন।   জন্মগতভাবে মুসলমান হয়েও মকবুল একজন একনিষ্ঠ জগন্নাথ ভক্ত। তিনি তার গুরুজি দীনেশ খাঁ'র পথ ধরেই হাওড়ার বাড়িতে নিজের ধর্মকে যথোচিত সম্মান রেখে নিয়ম করে রোজা রাখেন, নমাজ পড়েন, আবার জগন্নাথ স্মরণে রামকৃষ্ণ-বিবেকানন্দের পুজোপাঠও সারেন। গুরুজি দীনেশ খাঁ'র হাওড়ার বাড়িতে যোগ দেন সরস্বতী পুজোয় - সর্বধর্ম সম্মেলনে।   বেশ কয়েকটি গবেষণাগ্রন্থসহ ৬৫ টি গ্রন্থ রচনা ও সম্পাদনা করেছেন তিনি। তন্মধ্যে উল্লেখযোগ্য গ্রন্থগুলি হল-  গবেষণার পদ্ধতিবিজ্ঞান : সাহিত্য-সমাজ-সংস্কৃতি বঙ্গীয় সাহিত্য সংসদ, কলকাতা,  লোকসংস্কৃতিবিজ্ঞান ও রবীন্দ্রনাথ  (২০০৭) , বঙ্গীয় সাহিত্য সংসদ, কলকাতা লোকসংস্কৃতিবিজ্ঞান: তত্ত্ব ও রূপায়ণ (২০০৯) শ্রী রামকৃষ্ণ বলয় ও ইসলাম ধর্ম ইতিহাস বিজ্ঞানের দৃষ্টিতে বাংলার লোকসংগীত লোকসংস্কৃতিবিজ্ঞান: তত্ত্ব পদ্ধতি ও প্রয়োগ বঙ্গীয় সাহিত্য সংসদ  লোকসংস্কৃতিবিজ্ঞান শিকড়ের সন্ধান (২০০৯) , বঙ্গীয় সাহিত্য সংসদ শ্রীজগন্নাথ বাঙালি মানস ও লোকায়ত জীবন (২০০৯) বঙ্গীয় সাহিত্য সংসদ, কলকাতা  মুসলমান সমাজ বঞ্চনা অনুন্নয়ন ও সঙ্কট (২০১০), বুকস ওয়ে, কলকাতা   কবিতাগ্রন্থ- শ্রীজগন্নাথ অনুভব (২০১০), বুকস ওয়ে, ভুবনেশ্বর   সম্পাদিত গ্রন্থ- সত্যানুসরণ পাঠের ভূমিকা (২০১০), বঙ্গীয় সাহিত্য সংসদ, কলকাতা,  শ্রী জগন্নাথ চেতনা দীপ্তি ও ব্যাপ্তি (২০১০), জ্ঞানযুগ, ভুবনেশ্বর   লোকসংস্কৃতি: অন্য দর্পণ (২০১১), বঙ্গীয় সাহিত্য সংসদ, কলকাতা,   তথ্যসূত্র  বিষয়শ্রেণী:১৯৬৭-এ জন্ম বিষয়শ্রেণী:জীবিত ব্যক্তি বিষয়শ্রেণী:হাওড়ার জেলা ব্যক্তি বিষয়শ্রেণী:বাঙালি লেখক বিষয়শ্রেণী:স্কটিশ চার্চ কলেজের প্রাক্তন শিক্ষার্থী বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী